ยืดภาษีกองทุนหมู่บ้าน
กระทรวงการคลังขยายเวลาเสียภาษีให้กองทุนหมู่บ้าน หลังพบไม่ได้ยื่นรายการหักภาษี หวั่นสะเทือนกระตุ้นเศรษฐกิจ
10 ม.ค. 2560

กระทรวงการคลังขยายเวลาเสียภาษีให้กองทุนหมู่บ้าน หลังพบไม่ได้ยื่นรายการหักภาษี หวั่นสะเทือนกระตุ้นเศรษฐกิจ
แหล่งข่าวกระทรวงการคลัง เปิดเผยว่า นายอภิศักดิ์ ตันติวรวงศ์ รมว.คลัง ได้อาศัยอำนาจตามมาตรา 3 อัฏฐ วรรคสอง แห่งประมวลรัษฎากร อนุมัติให้ขยายเวลายื่นรายการและ นำส่งภาษีเงินได้หัก ณ ที่จ่ายของ กองทุนหมู่บ้าน เมื่อวันที่ 30 ธ.ค. 2559 ที่ ผ่านมา ซึ่งจะทำให้กองทุนหมู่บ้านไม่มีความผิด ไม่ต้องเสียเงินเพิ่มและค่าปรับทางอาญาให้กรมสรรพากร จากการใช้เงินที่รัฐบาลสนับสนุนให้หมู่บ้านละ 5 แสนบาท รวม 3.5 หมื่นล้านบาท ซึ่งเป็นส่วนหนึ่งของมาตรการกระตุ้นเศรษฐกิจ ปี 2559 ที่ผ่านมา
ทั้งนี้ ปัญหาที่เกิดขึ้น เนื่องจากปัจจุบันกองทุนหมู่บ้านดำเนินงานในรูปของนิติบุคคล ถือเป็นองค์กรของ รัฐมีหน้าที่ต้องหักภาษี ณ ที่จ่ายใน อัตรา 1% ของเงินได้พึงประเมิน เช่น กองทุนหมู่บ้านว่าจ้างบริษัทก่อสร้าง สระน้ำเพื่อใช้ทำการเกษตร 1 แสนบาท กองทุนหมู่บ้านต้องหักภาษี ณ ที่จ่ายไว้ 1,000 บาท และจ่ายเงินให้บริษัท ก่อสร้าง 9.9 หมื่นบาท พร้อมหนังสือรับรองการเสียภาษี และภายในวันที่ 7 ของเดือนถัดไป กองทุนหมู่บ้าน ต้องนำส่งภาษีหัก ณ ที่จ่ายให้กรมสรรพากรพื้นที่
อย่างไรก็ตาม กองทุนหมู่บ้านยังไม่เข้าใจในการหักภาษี ณ ที่จ่ายดังกล่าว ทำให้การว่าจ้างการทำงานที่ผ่านมาไม่ได้หักภาษีไว้ จึงมีความผิดและต้องเสียค่าปรับเงินเพิ่มให้กรมสรรพากร ซึ่งจะส่งผลกระทบกับการใช้เงินเพื่อกระตุ้นเศรษฐกิจของรัฐบาล รมว.คลัง จึงใช้อำนาจตามกฎหมายขยายเวลาการ ส่งเงินภาษีดังกล่าวออกไป
นอกจากนี้ กรมสรรพากรได้ออกหนังสือชี้แจงไปยังกองทุนหมู่บ้าน แล้ว ว่าการดำเนินการก่อนหน้านี้ไม่มี ความผิด แต่ต้องดำเนินการให้ ถูกต้อง เพื่อจะได้ไม่เป็นปัญหาตามมาในภายหลัง รวมทั้งเร่งให้กองทุนหมู่บ้าน เบิกจ่ายงบประมาณเหลื่อมปี 2559 ที่กันไว้ให้กองทุนหมู่บ้าน 1.87 หมื่นล้านบาท หรือหมู่บ้านละ 2.5 แสนบาท ตามมาตรการการเบิกจ่ายงบประมาณปี 2560 หากเป็นโครงการที่ดำเนินการ ได้เองต้องเบิกจ่ายภายในวันที่ 31 ม.ค. 2560 แต่หากเป็นโครงการจ้างเหมาให้มีการก่อหนี้ผูกพันภายในวันที่ 31 ม.ค. 2560